|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь29.06.2023 № 181 |

Вучэбная праграма

па вучэбным прадмеце «Беларуская мова» для V класа ўстаноў адукацыі, якія рэалізуюць адукацыйныя праграмы агульнай сярэдняй адукацыі з беларускай і рускай мовамі навучання і выхавання

ГЛАВА 1

Агульныя палажэнні

1. Вучэбная праграма па вучэбным прадмеце «Беларуская мова» (далей – вучэбная праграма) прызначана для вывучэння вучэбнага прадмета «Беларуская мова» ў V–ІХ класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана: у V–VІ класах на 105 гадзін (3 гадзіны на тыдзень), VІІ–VІІІ класах на 70 гадзін (2 гадзіны на тыдзень), ІХ класе – на 68 гадзін (2 гадзіны на тыдзень).

3. Мэта навучання беларускай мове – фарміраванне ў вучняў сістэмы ведаў пра мову і маўленне, навыкаў выкарыстання беларускай мовы ва ўсіх відах маўленчай дзейнасці (чытанне, слуханне, гаварэнне, пісьмо); развіццё камунікатыўнай, духоўна-маральнай, грамадзянскай і мастацка-эстэтычнай культуры вучняў.

4. Задачы:

моўнае і маўленчае развіццё вучняў на аснове засваення ведаў аб сістэме беларускай мовы на ўсіх яе ўзроўнях (фанетычным, лексічным, граматычным); валоданне нормамі беларускай літаратурнай мовы (арфаэпічнымі, акцэнталагічнымі, лексічнымі, фразеалагічнымі, словаўтваральнымі, марфалагічнымі, сінтаксічнымі, арфаграфічнымі і пунктуацыйнымі), правіламі функцыянавання моўных сродкаў у маўленні, развіццё ўменняў карыстацца мовай у розных відах маўленчай дзейнасці;

фарміраванне і развіццё камунікатыўных уменняў ствараць самастойныя выказванні розных тыпаў, стыляў і жанраў маўлення ў вуснай і пісьмовай формах на прапанаваную і самастойна выбраную тэму на аснове авалодання маўленчай тэорыяй і культурай маўлення, спосабамі перадачы думкі ў вуснай і пісьмовай формах;

фарміраванне маўленчай культуры вучняў на аснове засваення мовы як формы выражэння нацыянальнай культуры, узаемасувязі мовы і гісторыі народа, нацыянальна-культурнай спецыфікі беларускай мовы; развіццё здольнасці карыстацца культуралагічнымі звесткамі для забеспячэння паўнавартаснай камунікацыі;

фарміраванне сродкамі беларускай мовы сістэмы агульначалавечых і нацыянальных ідэалаў, традыцый, звычаяў, каштоўнасцей беларускага народа, норм, якія рэгулююць паводзіны асобы ў грамадстве.

5. На вучэбных занятках рэкамендуецца выкарыстоўваць разнастайныя метады навучання і выхавання: гутарку, самастойную работу, наглядныя метады, выкананне практыкаванняў, практычных работ і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага навучання, інтэрактыўныя, эўрыстычныя, гульнявыя метады, дыскусіі, метад праектаў і іншыя метады.

Мэтазгодна спалучаць франтальныя, групавыя, парныя і індывідуальныя формы навучання, выкарыстоўваць такія віды ўрокаў, як урок-даследаванне, урок-практыкум, урок-экскурсія, урок-гульня, інтэграваны ўрок і іншыя віды ўрокаў.

Выбар форм і метадаў навучання і выхавання вызначаецца педагагічным работнікам самастойна на аснове мэт і задач вывучэння пэўнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.

Работа па развіцці маўлення арганізуецца на кожным уроку, пры вывучэнні ўсіх раздзелаў і тэм курса беларускай мовы. Вучэбная праграма прадугледжвае гадзіны толькі на  пісьмовыя кантрольныя і навучальныя работы, на напісанне якіх адводзіцца асобны ўрок (асобныя ўрокі).

Прыкладныя віды дзейнасці, якія мэтазгодна выкарыстоўваць на вучэбных занятках па беларускай мове:

чытанне тэкстаў, вызначэнне асноўных прымет тэксту (тэматычнае адзінства, разгорнутасць, паслядоўнасць, звязнасць, завершанасць); выяўленне спосабу і сродкаў сувязі сказаў і частак тэксту;

чытанне і аналіз тэкстаў розных стыляў, абгрунтаванне выбару моўных сродкаў у іх; выяўленне ў тэкстах вывучаных моўных адзінак, вызначэнне іх сэнсава-граматычнай і стылістычнай ролі ў тэкстах;

выкананне розных відаў навучальных і кантрольных работ (дыктантаў, пераказаў, перакладаў, сачыненняў, тэставых работ і іншых відаў);

складанне вучэбных паведамленняў на аснове матэрыялаў вучэбнага дапаможніка (табліц, схем, алгарытмаў), складанне плана тэксту, тэзісаў, канспекта; самастойнае складанне табліц, схем, алгарытмаў, апорных канспектаў для абагульнення і сістэматызацыі вывучанага матэрыялу (пад кіраўніцтвам педагагічнага работніка); удзел у дыспуце на маральна-этычную тэму;

напісанне самастойных тэкстаў пэўнага стылю і жанру, тэкстаў на адну тэму ў розных стылях;

рэдагаванне тэкстаў розных стыляў, знаходжанне і выпраўленне маўленчых недахопаў, арфаграфічных, пунктуацыйных і граматычных памылак.

6. Да прадметных вынікаў вучэбнага прадмета «Беларуская мова» адносяцца моўная, маўленчая, камунікатыўная, лінгвакультуралагічная і сацыякультурная кампетэнцыі.

Моўная кампетэнцыя – валоданне ведамі аб сістэме мовы на ўсіх яе ўзроўнях (фанетычным, лексічным, граматычным), правіламі функцыянавання моўных сродкаў у маўленні; нормамі літаратурнай мовы.

Маўленчая кампетэнцыя – валоданне спосабамі перадачы думкі сродкамі мовы ў вуснай і пісьмовай формах, уменнямі карыстацца мовай у розных відах маўленчай дзейнасці.

Камунікатыўная кампетэнцыя – валоданне вучнямі культурай маўлення, правіламі маўленчых зносін і рознымі відамі маўленчай дзейнасці; сфарміраванасць уменняў ствараць самастойныя вусныя і пісьмовыя выказванні розных тыпаў, стыляў і жанраў у адпаведнасці з мэтамі і задачамі зносін.

Лінгвакультуралагічная кампетэнцыя – усведамленне вучнямі мовы як феномена культуры, у якім знайшлі адбітак яе праяўленні, засваенне нацыянальна маркіраваных адзінак беларускай мовы, развіццё здольнасці адэкватна ўжываць іх у маўленні, авалоданне мовай як сістэмай захавання і перадачы каштоўнасцей культуры.

Сацыякультурная кампетэнцыя ***–*** засваенне сацыяльных норм маўленчых паводзін, культурных каштоўнасцей беларускага народа і агульначалавечых каштоўнасцей, ідэалаў, традыцый, звычаяў, якія рэгулююць узаемадзеянне і паводзіны людзей у грамадстве, фарміраванне здольнасці карыстацца культуразнаўчымі звесткамі ў працэсе маўленчых зносін, развіццё сродкамі мовы інтэлектуальнай, камунікатыўнай, духоўна-маральнай, грамадзянскай культуры вучняў.

Да метапрадметных вынікаў асваення зместу вучэбнага прадмета «Беларуская мова» адносяцца гатоўнасць вучня да вучэбна-пазнавальнай дзейнасці, засваенне ўніверсальных вучэбных дзеянняў і міжпрадметных паняццяў, у тым ліку:

ажыццяўленне прыёмаў разумовай дзейнасці на адпаведным узроставым асаблівасцям узроўні: уменне аналізаваць і сінтэзаваць, аперыраваць паняццямі, рабіць абагульненні, устанаўліваць аналогіі і прычынна-выніковыя сувязі, класіфікаваць, рабіць вывады і падагульненні;

здольнасць пісьменна і аргументавана выкладаць свае думкі ў вуснай і пісьмовай форме; адстойваць і абгрунтоўваць свой пункт гледжання;

уменне свядома выкарыстоўваць маўленчыя сродкі для ажыццяўлення камунікацыі; наяўнасць сфарміраваных навыкаў усвядомленага чытання тэкстаў розных стыляў і жанраў;

уменне выкарыстоўваць розныя крыніцы інфармацыі з вучэбна-пазнавальнымі мэтамі, працаваць з тэкставай і графічнай інфармацыяй, вылучаць галоўнае; рацыянальна і бяспечна выкарыстоўваць інфармацыйныя камунікацыйныя тэхналогіі пры рашэнні рознага роду задач; крытычна ацэньваць і інтэрпрэтаваць інфармацыю, якая змяшчаецца ў розных крыніцах;

праяўленне цікавасці да вучэбна-даследчай і праектнай дзейнасці, здольнасць і гатоўнасць да самастойнай творчай дзейнасці.

Да асобасных адукацыйных вынікаў належаць: валоданне беларускай мовай як сродкам пазнання свету, далучэння да культуры як сістэмы каштоўнасцей і норм паводзін; валоданне пачуццём патрыятызму, грамадзянскасці, захаванне нацыянальнай ідэнтычнасці ў полікультурным соцыуме; дэманстрацыя ўстойлівай цікавасці да самастойнай дзейнасці, самапазнання, самаразвіцця; здольнасць да супрацоўніцтва і камунікацыі ў розных сітуацыях і ўмовах маўленчых зносін.

ГЛАВА 2

ЗМЕСТ ВУЧЭБНАГА ПРАДМЕТА. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

V клас

(105 гадзін на год, 3 гадзіны на тыдзень;

з іх 16 – гадзін на кантрольныя і навучальныя пісьмовыя работы, на напісанне якіх адводзяцца асобныя ўрокі; 2 гадзіны рэзервовыя)

Мова – найважнейшы сродак зносін

(1 гадзіна)

 Чалавек і мова. Камунікатыўная функцыя мовы.

Віды дзейнасці: чытанне і слуханне вучэбных тэкстаў, вызначэнне іх тэмы, адрасата і мэтанакіраванасці; складанне пытанняў да тэкстаў, падрыхтоўка вусных і пісьмовых адказаў на іх; стварэнне ўласных выказванняў на аснове зместу тэкстаў і малюнкаў; паведамленне на тэму «Роля мовы ў жыцці чалавека».

Асноўныя патрабаванні да вынікаў вучэбнай дзейнасці вучняў

Ведаць:

ролю мовы ў жыцці чалавека і грамадства, асноўную функцыю мовы.

Умець:

успрымаць тэкст на слых і пры чытанні; выразна, у адпаведнасці з нормамі літаратурнага вымаўлення чытаць тэкст, вызначаць яго тэму, адрасата і прызначэнне; пераказваць змест тэкстаў і ствараць уласныя выказванні на тэму «Роля мовы ў жыцці чалавека».

Валодаць:

вывучанымі нормамі беларускай літаратурнай мовы пры пераказе зместу тэкстаў і стварэнні ўласных выказванняў.

Маўленне

(4 гадзіны)

Вусная і пісьмовая формы маўлення. Віды маўленчай дзейнасці: слуханне, чытанне, гаварэнне, пісьмо. Умовы, неабходныя для ўспрымання і стварэння выказвання.

Стылі маўлення: мэта і сфера выкарыстання.

Мастацкі, навуковы і гутарковы стылі маўлення: мэта, сфера выкарыстання, моўныя асаблівасці.

Віды дзейнасці: чытанне тэкстаў, вызначэнне іх стылю, мэты і сферы выкарыстання; назіранне за тэматычна аднароднымі тэкстамі, вызначэнне маўленчай сітуацыі, у якой кожны з іх выкарыстоўваецца; удзел у розных відах маўленчай дзейнасці (слуханне, чытанне, гаварэнне, пісьмо); стварэнне паведамленняў на лінгвістычную тэму на аснове схем, табліц; аналіз і стварэнне тэкстаў мастацкага, навуковага і гутарковага стыляў.

Асноўныя патрабаванні да вынікаў вучэбнай дзейнасці вучняў

Ведаць:

формы маўлення, віды маўленчай дзейнасці; прыметы маўленчай сітуацыі; характэрныя прыметы мастацкага, навуковага і гутарковага стыляў маўлення.

Умець:

адрозніваць вусную і пісьмовую формы маўлення; выяўляць прызначэнне тэкстаў, іх адрасата і мэтанакіраванасць; вызначаць стыль тэкстаў (гутарковы, мастацкі, навуковы); аналізаваць тэксты і ствараць уласныя выказванні гутарковага, мастацкага і навуковага стыляў.

Валодаць:

вывучанымі нормамі беларускай літаратурнай мовы пры стварэнні ўласных выказванняў гутарковага, мастацкага і навуковага стыляў.

Паўтарэнне вывучанага ў I–IV класах

(11 гадзін)

 Назоўнік. Род, лік, склон назоўнікаў. Змяненне назоўнікаў у адзіночным і множным ліках.

Прыметнік. Сувязь прыметніка з назоўнікам. Асаблівасці змянення прыметніка па родах, ліках і склонах.

Займеннік. Асабовыя займеннікі, іх змяненне.

Дзеяслоў. Неазначальная форма дзеяслова. Правапіс не з дзеясловамі. Часы дзеяслова. Змяненне дзеясловаў па асобах і ліках, правапіс канчаткаў. Змяненне дзеясловаў прошлага часу па родах, правапіс канчаткаў.

Віды дзейнасці: выяўленне вывучаных часцін мовы ў сказах, тэкстах, вызначэнне іх граматычных прымет; параўнанне назоўнікаў, род і лік якіх у беларускай і рускай мовах не супадаюць; падбор прыметнікаў да назоўнікаў, дапасаванне іх у патрэбным родзе, ліку і склоне; змяненне дзеясловаў па асобах і ліках; стварэнне паведамленняў на лінгвістычную тэму пра часціны мовы на аснове табліц і схем; пераклад апавядальнага тэксту з рускай мовы на беларускую, выяўленне адрозненняў у перадачы моўных сродкаў.

Асноўныя патрабаванні да вынікаў вучэбнай дзейнасці вучняў

Ведаць:

граматычныя прыметы вывучаных часцін мовы.

Умець:

правільна вымаўляць гукі пры чытанні, знаходзіць націскныя склады ў словах; распазнаваць часціны мовы (па агульным значэнні і пытанні); змяняць часціны мовы, правільна пісаць канчаткі; перакладаць з рускай мовы на беларускую апавядальныя тэксты, выяўляць адрозненні ў перадачы моўных сродкаў.

Валодаць:

вывучанымі нормамі беларускай літаратурнай мовы пры перакладзе апавядальнага тэксту з рускай мовы на беларускую і стварэнні ўласных паведамленняў на лінгвістычную тэму.

Тэкст

(5 гадзін, з іх 1 гадзіна – на кантрольную пісьмовую работу)

 Тэкст. Прыметы тэксту: тэматычнае адзінства, паслядоўнасць, звязнасць (спосаб сувязі, сродкі сувязі). План тэксту.

Тыпы маўлення: апавяданне, апісанне, разважанне (прызначэнне і будова).

Кантрольны дыктант.

Віды дзейнасці: чытанне і слуханне тэкстаў, вызначэнне іх прымет, выяўленне спосабу і сродкаў сувязі сказаў у тэксце; складанне плана, пераказ тэксту на аснове плана; аналіз і складанне схем тэкстаў розных тыпаў маўлення; складанне ўласных выказванняў розных тыпаў; запіс тэксту пад дыктоўку.

Асноўныя патрабаванні да вынікаў вучэбнай дзейнасці вучняў

Ведаць:

прыметы тэксту, спосаб і сродкі сувязі сказаў у тэксце; прызначэнне і будову тыпаў маўлення.

Умець:

вызначаць тэму, асноўную думку тэксту, даваць яму загаловак, складаць план; адрозніваць тэксты-апавяданні, тэксты-апісанні і тэксты-разважанні; ствараць уласныя тэксты розных тыпаў маўлення, пераказваць тэксты па плане.

Валодаць:

вывучанымі нормамі беларускай літаратурнай мовы пры запісе тэксту пад дыктоўку, стварэнні ўласных тэкстаў розных тыпаў маўлення (апавяданне, апісанне, разважанне).

Сінтаксіс і пунктуацыя

(27 гадзін, з іх 5 гадзін – на кантрольную і навучальныя пісьмовыя работы)

 Словазлучэнне. Галоўнае і залежнае словы ў словазлучэнні.

Сказ як сінтаксічная адзінка. Апавядальныя, пытальныя і пабуджальныя сказы. Клічныя сказы. Знакі прыпынку ў канцы сказа (паўтарэнне).

Будова сказа. Галоўныя члены сказа: дзейнік і выказнік (паўтарэнне). Працяжнік паміж дзейнікам і выказнікам, якія выражаны назоўнікам.

Даданыя члены сказа: дапаўненне, азначэнне, акалічнасць. Неразвітыя і развітыя сказы.

Сказы з аднароднымі членамі (без злучнікаў і са злучнікамі, з абагульняльнымі словамі пры аднародных членах і без іх), знакі прыпынку.

Сказы са звароткамі, знакі прыпынку.

Складаныя сказы з двума галоўнымі членамі ў кожнай частцы. Коска паміж часткамі ў складаным сказе.

Простая мова. Дыялог.

Кантрольны дыктант.

Навучальнае сачыненне-апавяданне на аснове ўласных назіранняў.

Навучальны падрабязны пераказ тэксту (з выкарыстаннем апорных слоў і словазлучэнняў).

Віды дзейнасці: выяўленне ў тэкстах клічных сказаў, вызначэнне іх сэнсавай ролі; падзел тэкстаў на сказы; пабудова сказаў розных тыпаў (па мэце выказвання і інтанацыі), уключэнне іх у тэкст; выяўленне ў тэкстах галоўных і даданых членаў сказа, вызначэнне іх сэнсава-граматычнай ролі; перабудова неразвітых сказаў у развітыя; чытанне тэкстаў, выяўленне сказаў з аднароднымі членамі, абгрунтаванне мэтазгоднасці ўжывання, складанне такіх сказаў, уключэнне іх у самастойнае выказванне; знаходжанне складаных сказаў у тэксце, вызначэнне іх ролі, складанне новых, уключэнне ў вусныя і пісьмовыя выказванні.

Асноўныя патрабаванні да вынікаў вучэбнай дзейнасці вучняў

Ведаць:

будову словазлучэння і простага сказа; тыпы сказаў па мэце выказвання і інтанацыі; правілы пастаноўкі працяжніка паміж дзейнікам і выказнікам, якія выражаны назоўнікам; патрабаванні да падрабязнага пераказу; правілы пастаноўкі знакаў прыпынку ў сказах з аднароднымі членамі, звароткамі; будову складанага сказа; правілы пастаноўкі коскі паміж часткамі ў складаным сказе; асаблівасці сказаў з простай мовай, дыялогу, іх пунктуацыйнае афармленне.

Умець:

дзяліць тэксты на сказы, вызначаць граматычную аснову і словазлучэнні; карыстацца інтанацыяй для абазначэння меж сказаў, выяўляць іх тыпы (па мэце выказвання і інтанацыі); складаць і ўжываць розныя тыпы словазлучэнняў і сказаў (у тым ліку сказы з аднароднымі членамі і звароткамі), выконваць сінтаксічны разбор словазлучэнняў і сказаў, ставіць знакі прыпынку ў адпаведнасці з вывучанымі правіламі; чытаць тэксты, вызначаць іх адрасата, стыль, мэтанакіраванасць; выдзяляць апорныя словы і словазлучэнні; вусна і пісьмова падрабязна пераказваць мастацкія тэксты; ствараць тэксты-апавяданні на аснове ўласных назіранняў.

Валодаць:

правіламі пастаноўкі знакаў прыпынку ў сказах з аднароднымі членамі, са звароткамі, у складаных сказах з двума галоўнымі членамі ў кожнай частцы; нормамі беларускай літаратурнай мовы пры падрабязным пераказе мастацкіх тэкстаў, стварэнні тэкстаў-апавяданняў на аснове ўласных назіранняў.

Фанетыка і арфаэпія. Графіка і арфаграфія

(33 гадзіны, з іх 6 гадзін – на кантрольную і навучальныя пісьмовыя работы)

 Гукі беларускай мовы. Літара як знак гука. Прызначэнне літар е, ё, ю, я, і.

Беларускі алфавіт. Назвы літар. Склад. Націск. Правілы пераносу слоў (паўтарэнне).

Галосныя гукі. Вымаўленне і правапіс галосных о, э, а; е, ё, я. Вымаўленне і правапіс спалучэнняў іё (ыё), ія (ыя), іе (ые) у запазычаных словах.

Зычныя гукі. Зычныя глухія, звонкія і санорныя; свісцячыя і шыпячыя; цвёрдыя, мяккія і зацвярдзелыя; іх вымаўленне і правапіс.

Мяккі знак і апостраф. Зычныя [д] – [дз’], [т] – [ц’], іх вымаўленне і правапіс. Правапіс у, ў.

Падоўжаныя зычныя, іх вымаўленне і правапіс.

Прыстаўныя зычныя і галосныя, іх правапіс.

Правапіс некаторых спалучэнняў зычных.

Навучальны падрабязны пераказ мастацкага тэксту.

Навучальнае сачыненне-апавяданне пра выпадак з жыцця.

Кантрольны падрабязны пераказ мастацкага тэксту.

Віды дзейнасці: гукавы запіс слоў, параўнанне і супастаўленне гукаў па сэнсаадрознівальнай ролі, спосабах утварэння; запіс слоў у алфавітным парадку; падзел слоў на склады і для пераносу; запіс слоў і пастаноўка націску з выкарыстаннем арфаграфічнага слоўніка, назіранне за сэнсаадрознівальнай роляй націску; чытанне тэкстаў у адпаведнасці з нормамі літаратурнага вымаўлення, з захаваннем інтанацыі; чытанне і запіс пад дыктоўку слоў, словазлучэнняў, сказаў і тэкстаў з захаваннем арфаграфічных норм; стварэнне паведамленняў на лінгвістычную тэму на аснове табліц і схем, тэкстаў-апавяданняў; пераказ мастацкага тэксту.

Асноўныя патрабаванні да вынікаў вучэбнай дзейнасці вучняў

Ведаць:

фанетычную сістэму беларускай мовы; суадносіны паміж гукамі і літарамі, беларускі алфавіт; правілы складападзелу і пераносу слоў; асноўныя арфаэпічныя і арфаграфічныя нормы сучаснай беларускай літаратурнай мовы.

Умець:

адрозніваць гукі і літары; правільна вымаўляць гукі і перадаваць іх на пісьме; тлумачыць напісанні, карыстацца арфаграфічным слоўнікам; рабіць фанетычны разбор слоў; захоўваць інтанацыю пры чытанні, вызначаць сродкі, з дапамогай якіх дасягаецца мілагучнасць маўлення; правільна пісаць словы з вывучанымі арфаграмамі; вусна і пісьмова падрабязна пераказваць мастацкія тэксты, ствараць тэксты-апавяданні пра выпадак з жыцця.

Валодаць:

вывучанымі арфаэпічнымі, акцэнталагічнымі нормамі, нормамі беларускай літаратурнай мовы пры падрабязным пераказе мастацкіх тэкстаў, стварэнні тэкстаў-апавяданняў пра выпадак з жыцця.

Лексіка. Фразеалогія

(19 гадзін, з іх 4 гадзіны – на кантрольную і навучальную пісьмовыя работы)

 Лексічнае значэнне слова. Адназначныя і мнагазначныя словы. Прамое і пераноснае значэнне слова. Сінонімы. Антонімы. Амонімы (азнаямленне).

Агульнаўжывальныя словы і словы абмежаванага ўжытку. Устарэлыя словы і неалагізмы.

Запазычаныя словы ў беларускай мове.

Паняцце пра фразеалагізмы, роля фразеалагізмаў у маўленні.

Навучальнае сачыненне-апісанне на аснове апорных слоў (тэксту).

Кантрольны пераказ апавядальнага тэксту.

Віды дзейнасці: вызначэнне лексічнага значэння слоў у тэксце і па слоўніку; тлумачэнне значэння слоў; падбор слоў па лексічных значэннях; складанне і запіс словазлучэнняў з выкарыстаннем слоў у прамым і пераносным значэннях; падбор да слоў сінонімаў, антонімаў; тлумачэнне лексічнага значэння слоў-амонімаў, складанне і запіс сказаў з імі; параўнанне і супастаўленне агульнаўжывальных слоў са словамі абмежаванага ўжытку, дыялектнымі і запазычанымі словамі, неалагізмамі, гістарызмамі і архаізмамі; пераклад з рускай мовы на беларускую вучэбных тэкстаў; запіс фразеалагізмаў, прыказак, прымавак; тлумачэнне іх сэнсу; праца з тлумачальным, перакладным слоўнікамі; складанне ўласных слоўнікавых артыкулаў, пераказ апавядальнага тэксту, стварэнне тэксту-апісання на аснове апорных слоў (тэксту).

Асноўныя патрабаванні да вынікаў вучэбнай дзейнасці вучняў

Мець уяўленне:

пра адназначныя і мнагазначныя словы, прамое і пераноснае значэнне слова, сінонімы, антонімы, амонімы, агульнаўжывальныя словы і словы абмежаванага ўжытку, устарэлыя словы і неалагізмы, запазычаныя словы, асаблівасці іх ужывання ў беларускай мове.

Умець:

вызначаць лексічнае значэнне слова па слоўніку і ў тэксце; выяўляць у тэксце агульнаўжывальныя словы і словы абмежаванага ўжытку, запазычаныя словы, устарэлыя словы і неалагізмы, дарэчы выкарыстоўваць іх у маўленні; падбіраць да слоў сінонімы і антонімы, карыстацца сінонімамі як сродкам сувязі сказаў у тэксце; выяўляць фразеалагізмы ў тэксце, тлумачыць іх значэнне, вызначаць сінтаксічную ролю, ужываць у маўленні; карыстацца тлумачальным, перакладным слоўнікамі; перакладаць з рускай мовы на беларускую вучэбныя тэксты; складаць спісы фразеалагізмаў, прыказак і прымавак; пераказваць апавядальныя тэксты; ствараць тэксты-апісанні на аснове апорных слоў (тэксту).

Валодаць:

лексічнымі, фразеалагічнымі нормамі, нормамі беларускай літаратурнай мовы пры пераказе і перакладзе тэкстаў, стварэнні ўласных выказванняў.

Падагульненне і сістэматызацыя вывучанага за год

(3 гадзіны)

Тэкст, тыпы маўлення. Асноўныя вывучаныя арфаграфічныя і пунктуацыйныя правілы.

Віды дзейнасці: размяшчэнне сказаў (частак) у адпаведнасці з асноўнымі прыметамі тэксту; абгрунтаванне прыналежнасці тэксту да пэўнага тыпу і стылю маўлення; пабудова схем тыпаў маўлення; вымаўленне, напісанне і ўжыванне слоў з захаваннем асноўных моўных норм беларускай літаратурнай мовы; выяўленне і выпраўленне парушэнняў моўных норм; вызначэнне лексічнага значэння слоў; падбор сінонімаў і антонімаў да слоў, тлумачэнне арфаграм і пунктаграм у словах; складанне сказаў (тэкстаў) у адпаведнасці з прапанаванай маўленчай сітуацыяй.

Асноўныя патрабаванні да вынікаў вучэбнай дзейнасці вучняў

Ведаць:

асноўныя прыметы тэксту, тыпаў і стыляў маўлення; вывучаныя арфаграфічныя і пунктуацыйныя правілы.

Умець:

размяшчаць сказы (часткі) з захаваннем асноўных прымет тэксту і пэўнага тыпу маўлення; складаць схемы тыпаў маўлення; абгрунтоўваць прыналежнасць тэксту да пэўнага тыпу і стылю маўлення; падбіраць сінонімы і антонімы да слоў; выяўляць і выпраўляць парушэнні норм сучаснай беларускай літаратурнай мовы; тлумачыць напісанне слоў і пастаноўку знакаў прыпынку ў сказах; прымяняць на практыцы арфаграфічныя і пунктуацыйныя правілы, вывучаныя ў V класе; ствараць вусныя і пісьмовыя выказванні розных тыпаў і стыляў маўлення; выбіраць моўныя сродкі ў залежнасці ад маўленчай сітуацыі.

Валодаць:

вывучанымі нормамі беларускай літаратурнай мовы ў вуснай і пісьмовай формах у розных маўленчых сітуацыях.